Ondersoek sloer weens Len Cloete se spraakgebrekLen Cloete. (Foto: Facebook) Die ondersoek in verband met die skietery verlede jaar in Muldersdrift waarby Len Cloete betrokke was, sloer weens Cloete se onvermoë om te kan kommunikeer. Luke Enslin, ŉ lid van die private speurder Mike Bolhuis se ondersoekspan, het aan Maroela Media bevestig Cloete is verlede week uit die hospitaal ontslaan en weer terug by die huis. Hy kan egter nog nie praat nie. Volgens sy familie sal dit ŉ wonderwerk verg om sy spraakvermoë te herstel. Intussen staan die ondersoek stil omdat hy nie vrae kan beantwoord oor wat op die noodlottige aand van 13 November gebeur het toe hy deur ŉ polisiebeampte in die kop geskiet is nie. Cloete was vir ŉ geruime tyd in ŉ koma in die intensiewesorgeenheid van die Pinehaven-hospitaal in Krugersdorp en het ook rehabilitasie ondergaan. Volgens Enslin is Cloete in ŉ stabiele toestand, maar sy reaksies is baie beperk. Hy is weens die skade aan sy breinweefsel aan die regterkant van sy lyf verlam. Hy ontvang ook steeds suurstof. “Cloete is regtig baie siek. Ek weet nie of hy in die afsienbare toekoms sal kan praat en sy kant van die storie kan stel nie. ŉ Mens hoop vir ŉ wonderwerk,” het Enslin gesê. Sy vrou, Chantel, het ŉ vertrek in die egpaar se huis aangebou waarin Cloete voltydse versorging gaan kry. “Sy het baie moeite gedoen om die vertrek in te rig sodat dit vir hom so gemaklik moontlik is. Dit stel hom ook in staat om by die huis te kan wees om tyd saam met sy familie deur te bring.” Bolhuis en sy span is deur Cloete se familie aangestel om die saak te ondersoek. Die onafhanklike polisieondersoekdirektoraat (Opod) ondersoek intussen die afvuur van ŉ polisievuurwapen, terwyl interne polisieondersoeke voortduur. Lizzy Suping, woordvoerder van Opod, het aan Maroela Media gesê die ondersoek sal eers gefinaliseer kan word sodra hulle ŉ onderhoud met Cloete kan voer. Op Maroela Media se vraag aan Suping oor watter invloed dit op die ondersoek gaan hê indien Cloete nie weer sy spraak herwin nie, kon sy nie antwoord. “Ons moet net die ondersoek toelaat om sy gang te gaan,” was haar antwoord. Die uitslag van die ballistiese ondersoek is ook steeds uitstaande. Enslin sê die ondersoekers gaan dalk op mediese verslae en die ballistiese verslag moet staatmaak om met die ondersoek voort te gaan. “Hulle gaan die verslae aan die Nasionale Vervolgingsgesag (NVG) moet voorlê en dan sal die NVG besluit wat met die saak gaan gebeur. Omdat Cloete nie binnekort in staat sal wees om in die hof te staan nie, hetsy as klaer of beskuldigde, kan hy nie aangekla word nie.” Die Cloete-egpaar was op 13 November saam met twee vriende by die gastehuis toe ŉ woordewisseling tussen hulle en die bestuur van die onderneming ontstaan het. Die polisie se hulp is glo na aanleiding hiervan ingeroep. Cloete is in die gastekamer waar hulle sou slaap ten aanskoue van sy vriende en polisielede geskiet nadat hy self ook ŉ vuurwapen rondgeswaai en op die polisiebeamptes geskreeu het. Cloete het ook een van die polisiebeamptes se wapen by haar afgeneem. ŉ Grafiese video van die skietvoorval is wyd op sosiale media gedeel en het skerp kritiek – teenoor Cloete én die polisie – ontlok. Sien hoe het Cloete se vrou die vertrek in die huis vir hom opgeknap: